PMIndiaData/PMIndiaSum huggingface dataset:
पंतप्रधानांचे व्लादिवोस्तोक येथे आयोजित 6व्या पूर्व आर्थिक मंच 2021 शिखर परिषदेत आभासी माध्यमातून केलेले भाषण

नवी दिल्‍ली, 3 सप्‍टेंबर 2021 व्लादिवोस्तोक येथे 3 सप्टेंबर 2021 रोजी आयोजित 6 व्या पूर्व आर्थिक मंचाच्या (ईईएफ) शिखर परिषदेच्या पूर्ण सत्राला पंतप्रधान श्री नरेंद्र मोदी यांनी दूरदृश्य प्रणालीच्या माध्यमातून संबोधित केले. यापूर्वी पंतप्रधान 2019 मध्ये 5 व्या पूर्व आर्थिक मंचाच्या बैठकीत मुख्य अतिथी म्हणून सहभागी झाले होते आणि या परिषदेत सहभागी होणारे ते पहिले भारतीय पंतप्रधान होते. रशियाच्या अती पूर्वेच्या भागाच्या विकासासाठी अध्यक्ष पुतीन यांच्या दूरदर्शीपणाची प्रशंसा करत पंतप्रधानांनी यासंदर्भात रशियाचा विश्वासार्ह भागीदार असण्याच्या "अॅक्ट ईस्ट पॉलिसी" चा भाग म्हणून भारताच्या वचनबद्धतेचा पुनरुच्चार केला.त्यांनी रशियाच्या अती पूर्वेच्या विकासात भारत आणि रशियाची नैसर्गिक पूरकता अधोरेखित केली. पंतप्रधानांनी ‘विशेष आणि विशेषाधिकार प्राप्त धोरणात्मक भागीदारी’च्या अनुषंगाने दोन्ही बाजूंच्या अधिकाधिक आर्थिक आणि व्यावसायिक भागीदारीच्या महत्त्वावर भर दिला. महामारीच्या काळात उदयाला आलेले सहकार्याचे महत्त्वाचे क्षेत्र म्हणून त्यांनी आरोग्य आणि औषधनिर्माण क्षेत्राचे महत्त्व अधोरेखित केले. हिरे, कोळसा, स्टील, लाकूड इत्यादींसह आर्थिक सहकार्याच्या इतर संभाव्य क्षेत्रांचाही त्यांनी उल्लेख केला. पूर्व आर्थिक मंचाच्या 2019 मधील शिखर परिषदेदरम्यान भारतीय राज्यांच्या मुख्यमंत्र्यांनी दिलेल्या भेटीची आठवण करून देत पंतप्रधानांनी अती पूर्वेच्या 11 रशियन क्षेत्रांच्या राज्यपालांना भारत भेटीचे आमंत्रण दिले. कोविड -19 महामारीचे आव्हान असूनही, पेट्रोलियम आणि नैसर्गिक वायू मंत्री श्री हरदीप सिंग पुरी यांच्या नेतृत्वाखालील ,प्रमुख भारतीय तेल आणि वायू कंपन्यांच्या प्रतिनिधींचा समावेश असेलेले भारतीय शिष्टमंडळ, पूर्व आर्थिक मंचाच्या चौकटीत भारत-रशिया व्यवसाय संवादात भाग घेत आहेत. पूर्व आर्थिक मंच शिखर परिषदेच्या पार्श्वभूमीवर गुजरातचे मुख्यमंत्री श्री विजय रूपाणी आणि रशियाच्या साखा-याकुटिया प्रांताचे राज्यपाल यांच्यात 2 सप्टेंबर रोजी ऑनलाइन बैठक झाली.विविध क्षेत्रांतील नामांकित भारतीय कंपन्यांचे 50 हून अधिक प्रतिनिधी या परिषदेत ऑनलाईन माध्यमातून सहभागी होतील.
प्राध्यापक यू. आर. राव यांच्या निधनाबद्दल पंतप्रधानांना शोक

पंतप्रधान नरेंद्र मोदी यांनी प्रसिध्द वैज्ञानिक, प्राध्यापक यू. आर. राव यांच्या निधनाबद्दल शोक व्यक्त केला आहे. “प्रसिध्द वैज्ञानिक प्राध्यापक यू. आर. राव यांच्या निधनामुळे अत्यंत दु:ख झाले आहे. भारतीय अंतराळ कार्यक्रमातील त्यांचे उल्लेखनीय योगदान नेहमीच लक्षात राहिल”, असे पंतप्रधानांनी आपल्या शोक संदेशात म्हटले आहे.
भारतीय पॅरालिम्पिक दलाला केले आमंत्रित

नवी दिल्ली, 9 सप्टेंबर 2021 पंतप्रधान नरेंद्र मोदी यांनी टोक्यो पॅरालिम्पिक 2020 खेळातील भारतीय चमूला आज सकाळी त्यांच्या निवासस्थानी आमंत्रित केले होते. या चमूमध्ये पॅरा-क्रीडापटू तसेच प्रशिक्षकांचा देखील समावेश होता. या संपूर्ण दलासह पंतप्रधानांनी स्पष्ट आणि अनौपचारिक संवाद साधला. क्रीडास्पर्धांमध्ये त्यांनी ऐतिहासिक विक्रमी कामगिरी केल्याबद्दल त्यांचे अभिनंदन केले. ते म्हणाले की, संपूर्ण देशभरातील क्रीडा क्षेत्राला त्यांच्या कामगिरीमुळे मोठे प्रोत्साहन मिळणार आहे आणि नवोदित खेळाडूंना या क्षेत्रात पुढे येण्यासाठी प्रोत्साहन मिळेल. ते पुढे म्हणाले की त्यांच्या कामगिरीमुळे खेळांविषयी सामान्यांच्या कल्पनांच्या पलिकडे जाऊन जागरूकता वाढली आहे. पंतप्रधानांनी विशेषत्वाने या दलाचे दुर्दम्य धैर्य आणि इच्छाशक्तीचे प्रथम कौतुक केले आणि म्हणाले की, पॅरा–क्रीडापटूंनी त्यांच्या जीवनात ज्या अगम्य अडचणींवर मात केली आहे, त्यांच्या तुलनेत ही कामगिरी कौतुकास्पद आहे. जे अंतिम यश साध्य करू शकले नाहीत, अशांचे मनोबल वाढविताना, पंतप्रधान म्हणाले की, खरा क्रीडापटू हा कधीच पराभव किंवा विजय यामध्ये अडकून रहात नाही आणि तो कायम पुढे जात राहतो. ते म्हणाले की, ते देशाचे खरे दूत आहेत आणि त्यांनी त्यांच्या उल्लेखनीय कामगिरीद्वारे जागतिकस्तरावर राष्ट्राची मान अभिमानाने उंचावली आहे. पंतप्रधान म्हणाले की, त्यांची `तपस्या, पुरुषार्थ आणि पराक्रम`यामुळे त्यांच्याकडे लोकांचा बघण्याचा दृष्टीकोनच बदलून गेला आहे. ते म्हणाले की, आझादी का अमृत महोत्सव साजरा करण्याच्या काळात, त्यांनी क्रीडा विश्वाबाहेरील काही क्षेत्रांची ओळख करून घ्यावी आणि ते लोकांना कसे प्रेरित करू शकतील आणि बदल अघडवून आणण्यास कसे सहाय्य करू शकतील, ते पहावे. पंतप्रधनांनी सर्व पॅरा–क्रीडापटूंना आमंत्रित केल्याबद्दल खेळाडूंनी त्यांचे आभार मानले आणि त्या सर्वांशी एकाच टेबलवर बसून संवाद साधला, हेच त्यांचे सर्वात मोठे यश आहे, अशी भावना व्यक्त केली. सततचे मार्गदर्शन, प्रोत्साहन आणि पाठिंबा पंतप्रधानांनी दिल्याबद्दल खेळाडूंनी त्यांचे विशेष आभार मानले आणि सांगितले की, जेव्हा इतर भारतीय सहकाऱ्यांना पंतप्रधानांचा अभिनंदन करणारा करणारा दूरध्वनी आला, हे समजल्यावर इतर देशांचे खेळाडू आश्चर्यचकित झाले. त्यांचे सर्व प्रकारचे प्रशिक्षण उत्तम व्हावे, यासाठी सरकारने कशा प्रकारे कोणतीही कसर ठेवली नाही, यावरही त्यांनी प्रकाश टाकला. अनेक खेळाडूंनी त्यांची स्वाक्षरी केलेले क्रीडा साहित्य, आपली जिंकलेली पदके पंतप्रधानांना दिली. सर्व पदक विजेत्यांची स्वाक्षरी असलेले एक उपरणे देखील पंतप्रधानांना भेट देण्यात आले. पंतप्रधान म्हणाले की स्वाक्षरी केलेल्या या क्रीडा साहित्याचा लिलाव केला जाणार आहे आणि क्रीडापटूंनी याचे स्वागतही केले. केंद्रीय क्रीडा मंत्री आणि केंद्रीय कायदा मंत्री देखील या समारंभास उपस्थित होते.
पंतप्रधान 19 मे 2018 रोजी जम्मू आणि काश्मिर दौऱ्यावर

पंतप्रधान नरेंद्र मोदी 19 मे 2018 रोजी जम्मू आणि काश्मिरच्या एक दिवसाच्या दौऱ्यावर जाणार आहेत. पंतप्रधान लेहमध्ये 19 व्या कुशोक बकुळा रिंपोच यांच्या जन्मशताब्दी सोहळ्याच्या समारोप समारंभाला उपस्थित राहणार आहेत. याच कार्यक्रमात ते झोजिला बोगद्याच्या कामाचे भूमिपूजन करतील. 14 किलोमीटर लांब झोजिला बोगदा भारतातील सर्वात लांब पल्ल्याचा रस्ते बोगदा आणि आशियातील सर्वात लांब दुहेरी बोगदा आहे. पंतप्रधान नरेंद्र मोदी यांच्या अध्यक्षतेखाली अर्थविषयक मंत्रिमंडळ समितीने यावर्षीच्या सुरुवातीलाच श्रीनगर-लेह मार्गावरील बालताल आणि मिनामार्ग दरम्यान बोगद्याच्या बांधकाम, परिचालन आणि देखभालीसाठी 6 हजार 800 कोटी रुपयांच्या एकूण खर्चाला मंजूरी दिली आहे. या बोगद्यामुळे झोजिला खिंड पार करण्यासाठी सध्या लागणारा साडेतीन तासांचा वेळ कमी होऊन केवळ 15 मिनिटात हे अंतर पार करता येईल. यामुळे या भागाचे आर्थिक आणि सामाजिक – सांस्कृतिक एकात्मिकरण व्हायला मदत होईल. याला धोरणात्मक महत्व देखिल आहे. पंतप्रधान श्रीनगरमध्ये शेर-ए-काश्मिर आंतरराष्ट्रीय परिषद केंद्रात 330 मेगावॅटचा किशन गंगा जलविद्युत केंद्र राष्ट्राला अर्पण करतील. श्रीनगर रिंगरोडचे भूमिपूजनही त्यांच्या हस्ते होईल. जम्मूमधील जनरल झोरावर सिंग सभागृहात पंतप्रधान पकुल डुल वीज प्रकल्प आणि जम्मू रिंगरोडचे भूमिपूजन करतील. तसेच ते ताराकोटे मार्ग आणि माता वैष्णवदेवी बोर्डाच्या मटेरियल रोप-वेचे उद्‌घाटन करतील. श्रीनगर आणि जम्मूमधील रिंगरोडचा उद्देश या शहरांमधील वाहतूक कोंडी कमी करणे आणि रस्ते प्रवास सुरक्षित, वेगवान, सोयीस्कर आणि पर्यावरणाला अनुकूल बनवणे हा आहे. पंतप्रधान जम्मूमधील शेर-ए-काश्मिर, कृषी विज्ञान आणि तंत्रज्ञान विद्यापीठाच्या दीक्षांत समारंभाला देखिल उपस्थित राहणार आहेत.
चित्रपट सह निर्मितीबाबत भारत आणि इस्त्रायल यांच्यातल्या कराराला केंद्रीय मंत्रिमंडळाची मंजुरी

भारत आणि इस्त्रायल यांच्यात चित्रपट सह निर्मिती बाबत झालेल्या कराराला केंद्रीय मंत्रिमंडळाने पूर्व लक्षी प्रभावाने मंजुरी दिली आहे.इस्रायलचे पंतप्रधान बेन्जामिन नेतन्याहू यांच्या भारत भेटी दरम्यान, नवी दिल्लीतल्या हैदराबाद हाउस इथे उभय देशांच्या पंतप्रधानांच्या उपस्थितीत या करारावर स्वाक्षऱ्या करण्यात आल्या होत्या. आंतरराष्ट्रीय पार्टी समवेत भारतीय चित्रपटाची सह निर्मिती म्हणजे भारतीय निर्मात्याला आंतर राष्ट्रीय निधी उपलब्ध होण्याची संधी आणि पटकथा, वितरण यासाठी आंतरराष्ट्रीय स्तरावर सहकार्याचा हात उपलब्ध होऊ शकतो. या करारा अंतर्गत चित्रपटाची सह निर्मिती, भारत आणि इस्त्रायल या दोन्ही देशांसाठी राष्ट्रीय निर्मितीसाठी पात्र ठरेल.यामुळे सृजनशीलता, कलात्मकता, तंत्रसाहाय्य, वित्तीय आणि विपणन संसाधनाचा, दोन्ही देशांचा एकत्रित संचय होणे शक्य होईल. सह निर्मित चित्रपट,दोन्ही देशात, देशांतर्गत निर्मिती म्हणुन दोन्ही देशातल्या चित्रपट महोत्सवात सहभागी होऊ शकेल.त्याचबरोबर उभय देशात निर्मिती आणि निर्मिती नंतर कार्यासाठी असलेल्या प्रोत्साहनपर लाभासाठीही पात्र ठरेल. चित्रपट सह निर्मिती करारावर स्वाक्षऱ्या केल्यामुळे कला आणि संस्कृती यांची देवाण घेवाण,सदिच्छा निर्मिती त्याचबरोबर चित्रपट निर्मितीच्या विविध भागांची जाण आणि उभय देशातल्या लोकांना परस्परांना जाणून घेणे सुलभ होणार आहे. या करारामुळे कला, तंत्र आणि तंत्र बाह्य क्षेत्रात रोजगार निर्मितीला मदत होणार आहे.
रियाधमधे टीसीएस च्या महिलांच्या आयटी आणि आयटीईएस केंद्राला पंतप्रधानांची भेट

टाटा कन्संलन्टन्सी सर्व्हिसच्या रियाध इथल्या महिलांच्या माहिती तंत्रज्ञान आणि आयटीईएस केंद्राला पंतप्रधान नरेंद्र मोदी यांनी आज भेट दिली. या केंद्राच्या कार्यपध्दतीची माहिती पंतप्रधानांना यावेळी देण्यात आली. महिला कर्मचाऱ्यांनी पंतप्रधानांचं उत्साहानं स्वागत केल्यानंतर पंतप्रधानांनी त्यांच्याशी संवाद साधला. जगाला हा एक मोठा संदेश आहे की, सौदी अरेबियाच्या सन्मानाच्या दिशेने काम करणाऱ्या लोकांना आपण भेटत असल्याचं पंतप्रधानांनी यावेळी बोलताना सांगितले. सध्याच्या स्पर्धात्मक जगात अधिकाधिक प्रगतीसाठी आपली नैसर्गिक आणि मानवी ताकद एकवटायला हवी. नारी शक्ती, विकासाच्या वाटचालीतला एक भाग बनते तेव्हा त्याला नवी गती मिळते. या केंद्रातले वातावरण पाहिल्यानंतर ते जगासाठी एक सकारात्मक उर्जेचा अग्रदूत असल्याचं प्रतीत होत आहे असं पंतप्रधान म्हणाले. माहिती तंत्रज्ञान क्षेत्रातल्या महिलांनी भारताला भेट द्यावी असं निमंत्रण देतानाच यामुळे भारतातही मोठा चांगला परिणाम होईल असं पंतप्रधान म्हणाले. प्रशासनातल्या तंत्रज्ञानाच्या भूमिकेवर पंतप्रधानांनी भर दिला. ई-गव्हर्नन्स म्हणजे आपल्यासाठी सुलभ प्रशासन, प्रभावी प्रशासन आणि आर्थिक प्रशासन असल्याचं त्यांनी सांगितले. नरेंद्र मोदी ॲप पाहण्यासाठी पंतप्रधानांनी त्यांना आमंत्रित केले आणि भारतातल्या महिला सबलीकरणाबाबत आपले विचारही मांडले. वंदे मातरम, मातृ देवो भव: असं पंतप्रधानांनी केंद्राच्या संदेश फलकावर लिहिले.
कोविड-19 विरोधातल्या लढ्यात पीएम केअर्स निधी अंतर्गत दिले जाणार भारतात निर्मिती करण्यात आलेले 50,000 व्हेंटीलेटर

पीएम केअर्स फंड ट्रस्टने मेड इन इंडियाअर्थात भारतात निर्मित होणाऱ्या 50,000 व्हेंटीलेटरच्या पुरवठ्यासाठी 2000 कोटी रुपये निर्धारित केले असून सर्व राज्ये आणि केंद्रशासित प्रदेशातल्या सरकारी कोविड रुग्णालयांना हे व्हेंटीलेटर पुरवण्यात येणार आहेत.तसेच स्थलांतरित मजुरांच्या कल्याणासाठी 1000 कोटी रुपये निर्धारित करण्यात आले आहेत. 50,000 व्हेंटीलेटरपैकी 30,000 व्हेंटीलेटरची भारत इलेक्ट्रोनिक्स मधे निर्मिती करण्यात येत आहे. उर्वरित 20,000 व्हेंटीलेटर पैकी एग्वा हेल्थ केअर 10,000, एएमटीझेड बेसिक 5650, एएमटीझेड हाय एन्ड 4000, अलाईड मेडिकल 350 व्हेंटीलेटर तयार करत आहे. आतापर्यंत 2923 व्हेंटीलेटरची निर्मिती झाली असून त्यापैकी 1340 व्हेंटीलेटरचा राज्ये आणि केंद्रशासित प्रदेशांना पुरवठा करण्यात आला आहे. यामध्ये महाराष्ट्राला 275, दिल्ली 275, गुजरात 175, बिहार 100, कर्नाटक 90, तर राजस्थानला 75 व्हेंटीलेटर पुरवण्यात आले. 2020 जून अखेरपर्यंतआणखी 14,000 व्हेंटीलेटर राज्ये आणि केंद्र शासित प्रदेशांना देण्यात येतील. तसेच स्थलांतरित मजुरांच्या कल्याणासाठी राज्ये आणि केंद्रशासित प्रदेशांना 1000 कोटी रुपये आधीच जारी करण्यात आले आहेत. 2011 च्या जनगणनेनुसारच्या लोकसंख्येसाठी 50% भार,कोविड-19Health पॉझीटीव्ह प्रकरणांच्या संख्येसाठी 40% आणि सर्व राज्ये, केंद्र शासित प्र्देशांना समान रूपाने 10 % या आधारे निधीचे वितरण करण्यात आले आहे. स्थलांतरीतांच्या निवारा, अन्न, वैद्यकीय उपचार आणि प्रवास यासाठी या सहाय्याचा उपयोग कार्याचा आहे. निधी प्राप्त करणाऱ्या प्रमुख राज्यांमधे महाराष्ट्र 181 कोटी, उत्तर प्रदेश 103 कोटी, तामिळनाडू 83 कोटी, गुजरात 66 कोटी, दिल्ली 55 कोटी, पश्चिम बंगाल 53 कोटी, बिहार 51 कोटी, मध्य प्रदेश 50 कोटी, राजस्थान 50 कोटी आणि कर्नाटक 34 कोटी यांचा समावेश आहे.
पंतप्रधान नरेंद्र मोदी यांनी कुवेतच्या पंतप्रधानांशी दूरध्वनीद्वारे  संवाद साधला

पंतप्रधान नरेंद्र मोदी यांनी आज कुवेतचे पंतप्रधान सेख साहब अल-खालिद अल-अहमद अल-सबाह यांच्यासोबत दूरध्वनीद्वारे संवाद साधला. पंतप्रधानांनी कुवेतचे अमीर, राजपरिवार आणि कुवेतच्या नागरिकांच्या चांगल्या आरोग्यासाठी शुभेच्छा दिल्या. त्यांनी यावेळी भारताचा एक महत्वपूर्ण शेजारी म्हणून कुवेतसोबतच्या संबंधांना अधोरेखित केले. उभय नेत्यांनी यावेळी कोविड-19 साथीच्या आजारामुळे सध्या उद्भवलेल्या राष्ट्रीय आणि आंतरराष्ट्रीय मुद्द्यांवर चर्चा केली. या संकटसमयी दोन्ही देशांचे अधिकारी माहितीची देवाणघेवाण करण्यासाठी आणि सहकार्य आणि परस्पर पाठींब्याने नवीन संधींचा शोध घेण्यासाठी नेहमी संपर्कात राहतील यावर उभय नेत्यांनी सहमती दर्शवली. यावेळी कुवेतच्या पंतप्रधानांनी विशेष जोर देवून सांगितले की, भारतीय समुदायचे कुवेतमधील योगदान खूप महत्वाचे आहे आणि त्यामुळेच सद्य परिस्थिती मध्ये त्यांचे संरक्षण आणि कल्याणाला कुठेही धोका निर्माण होणार नाही याची खात्री त्यांनी दिली. त्यांच्या या अश्वसानाबाद्द्ल पंतप्रधान मोदी यांनी त्यांचे मनपूर्वक आभार मानले आणि त्यांचे कौतुक देखील केले.
मुंबईतल्या आगीच्या घटनेतल्या मृतांप्रती पंतप्रधानांकडून शोक

मुंबईत आगीच्या घटनेतल्या मृतांप्रती पंतप्रधान नरेंद्र मोदी यांनी दु:ख व्यक्त केले आहे. मुंबईतल्या आगीच्या घटनेने व्यथित झालो असून मृतांच्या कुटुंबियांच्या दु:खात आपण सहभागी आहोत. या दुर्घटनेत जखमी झालेल्या व्यक्तींच्या प्रकृतीला लवकर आराम वाटावा अशी प्रार्थना करत असल्याचे पंतप्रधानांनी म्हटले आहे.
पंतप्रधान नरेंद्र मोदी यांनी अभियंता दिनानिमित्त सर एम. विश्वेश्वरय्या यांच्या अतुलनीय योगदानाचे स्मरण केले.

अभियंता दिनानिमित्त आपण सर्वजण सर एम. विश्वेश्वरय्या यांच्या अतुलनीय योगदानाचे स्मरण करत आहोत. भविष्यातील अभियंत्यांच्या कित्येक पिढयांना त्यांच्या कार्यातून त्यांचं वेगळेपण सिद्ध करण्यासाठी सर विश्वेश्वरय्या प्रेरणा देत राहोत. मी मागील एका मन की बात #MannKiBaat कार्यक्रमात याविषयी बोललो होता, त्याविषयीचा भाग इथे देत आहे. असे ट्विट पंतप्रधानांनी केले आहे.
पंतप्रधानांनी हंगेरीचे पंतप्रधान महामहिम व्हिक्टर ऑर्बन यांच्याशी दूरध्वनीवरून साधला संवाद

नवी दिल्ली, 9 मार्च 2022 पंतप्रधान नरेंद्र मोदी यांनी आज हंगेरीचे पंतप्रधान महामहिम व्हिक्टर ऑर्बन यांच्याशी दूरध्वनीवरून संवाद साधला. उभय नेत्यांनी युक्रेनमधील सध्याच्या परिस्थितीवर चर्चा केली आणि तात्काळ शस्त्रसंधी आणि मुत्सद्देगिरी आणि संवाद पुनर्स्थापित करण्याच्या आवश्यकतेवर सहमती दर्शविली. युक्रेन-हंगेरी सीमेवरून 6000 हून अधिक भारतीय नागरिकांना बाहेर काढण्यात मदत केल्याबद्दल पंतप्रधानांनी महामहिम ऑर्बन आणि हंगेरी सरकारचे मनापासून आभार मानले. युक्रेनमधून बाहेर काढण्यात आलेल्या भारतीय वैद्यकीय शाखेच्या विद्यार्थ्यांना पंतप्रधान ओर्बन यांनी शुभेच्छा दिल्या आणि हंगेरीमध्ये त्यांना पुढील शिक्षण सुरू ठेवण्याची इच्छा असेल तर ते सुरु करू शकतात असे सांगितले. या उदार आश्वासनाबद्दल पंतप्रधानांनी त्यांची प्रशंसा केली. दोन्ही नेत्यांनी सद्यस्थितीत संपर्कात राहण्याचे आणि संघर्ष संपवण्यासाठी प्रोत्साहन देण्याचे त्यांचे प्रयत्न सुरू ठेवण्याबाबत सहमती दर्शवली.
राज्यसभेत मंजूर झालेल्या जीएसटी विधेयकासाठी पंतप्रधानांतर्फे सर्व राजकीय पक्षांच्या सदस्यांचे आभार

पंतप्रधान नरेंद्र मोदी यांनी आज राज्यसभेत नेते आणि सर्व पक्षाच्या सदस्यांचे जीएसटी विधेयकासाठी दिलेल्या पाठिंब्या बद्दल आभार मानलेत. त्यांनी त्यांच्या ट्विटरवरील संदेशात सांगितले की, जीएसटी विधेयकासंबंधित सहकार्य हे सहकारितेचे उत्तम उदाहरण आहे, या सुधारामुळे ‘मेक इन इंडिया’ला प्रोत्साहन मिळेल, तसेच अधिकाधिक महसुल मिळवतांना रोजगार व निर्यातीला बढावा मिळेल. “राज्यसभेमध्ये मंजूर झालेले जीएसटी विधेयक हा ऐतिहासिक क्षण असून, यासाठी मी नेते आणि सर्व राजकीय पक्षांच्या सदस्यांचे आभार मानतो. 21व्या शतकासाठी भारताला उपरोक्त निर्णयामुळे अप्रत्यक्ष कर पद्धती मिळणार आहे. आम्ही सर्व पक्ष आणि राज्यांबरोबर जीएसटी पद्धतीची ओळख होण्यासाठी निरंतर कार्य करु. यामुळे सर्व भारतीयांना लाभ होणार असून राष्ट्रीय बाजारपेठेला प्रोत्साहन मिळेल”, असे पंतप्रधानांनी ट्विटरवर म्हटले आहे.
पंतप्रधानांनी राजसी आशियाई सिंहांच्या वाढत्या संख्येबद्दल व्यक्त केला आनंद

पंतप्रधान नरेंद्र मोदी यांनी गुजरातच्या गिर अरण्यातील राजसी आशियाई सिंहांच्या वाढत्या संख्येबद्दल आनंद व्यक्त केला आहे. पंतप्रधान आपल्या ट्विटमध्ये म्हणाले आहेत की, “दोन खूप चांगल्या बातम्या आहेत: गुजरातच्या गिर अरण्यात राहणाऱ्या राजसी आशियाई सिंहांच्या संख्येमध्ये जवळपास 29 टक्क्यांनी वृद्धी झाली आहे. भौगोलिकदृष्ट्या, वितरण क्षेत्र 36 टक्क्यांपर्यंत वाढले आहे. गुजरातची जनता आणि ज्यांच्या प्रयत्नांमुळे ही उत्कृष्ट कामगिरी साध्य झाली आहे, ते सर्वच कौतुकास पात्र आहेत. मागील अनेक वर्षांपासून,गुजरातमधील सिंहांच्या संख्येत निरंतर वाढ होत आहे. समुदायाचा सहभाग, तंत्रज्ञानावर भर, वन्यजीव आरोग्यसेवा, योग्य अधिवास व्यवस्थापन आणि मानव-सिंह संघर्ष कमी करण्यासाठी उचललेल्या उपाययोजनांमुळे याला अधिक बळकटी मिळाली. आशा आहे की ही सकारात्मक प्रवृत्ती कायम राहील!”
पंतप्रधानांनी पंजाबचे माजी मुख्यमंत्री प्रकाश सिंग बादल यांना त्यांच्या वाढदिवसानिमित्त शुभेच्छा दिल्या

नवी दिल्ली, 8 डिसेंबर 2021 पंतप्रधान नरेंद्र मोदी यांनी पंजाबचे माजी मुख्यमंत्री प्रकाश सिंग बादल यांना त्यांच्या वाढदिवसानिमित्त शुभेच्छा दिल्या आहेत. एका ट्विटमध्ये पंतप्रधान म्हणाले; "भारतातील सर्वात आदरणीय राज्यकर्त्यांपैकी एक, प्रकाश सिंग बादलजी यांना वाढदिवसाच्या शुभेच्छा. त्यांनी पंजाबच्या प्रगतीसाठी, विशेषत: समाजातील दुर्बल घटकांसाठी अतिशय कठोर परिश्रम केले . त्यांना दीर्घ आणि निरोगी आयुष्य लाभो अशी मी प्रार्थना करतो."
16 व्या लोकसभेच्या अखेरच्या बैठकीतील पंतप्रधानांचे संबोधन

पंतप्रधान नरेंद्र मोदी यांनी आज 16 व्या लोकसभेच्या शेवटच्या बैठकीला संबोधित केले. सदनाच्या कार्यवाही संदर्भात लोकसभा अध्यक्ष सुमित्रा महाजन यांच्या तटस्थ भूमिकेचे त्यांनी कौतुक केले. पंतप्रधानांनी 16 व्या लोकसभेच्या कार्यकाळातील संसदीय व्यवहार मंत्र्यांच्या भूमिकेचेही कौतुक केले. माजी संसदीय व्यवहार मंत्री दिवंगत अनंत कुमार यांच्या योगदानाचाही त्यांनी उल्लेख केला. जवळजवळ 3 दशकांनंतर देशात पूर्ण बहुमत असलेले सरकार आल्याचे ते म्हणाले. लोकसभेच्या कामकाजाबद्दल बोलतांना 17 सत्रांपैकी 8 सत्रात 100 टक्के कार्य झाल्याचे सांगून पंतप्रधान म्हणाले की, एकंदरीत कामकाज 85 टक्के झाले आहे. या लोकसभेच्या कार्यकाळात सत्ताधारी पक्षातील तसेच विरोधी पक्षातील प्रत्येक सदस्यांनी जनतेच्या कार्यासाठी योगदान दिल्याबद्दल पंतप्रधानांनी कौतुक केले. सर्वाधिक महिला खासदार असल्यामुळे ही लोकसभा स्मरणात राहील, असे सांगतानाच यापैकी 44 खासदार पहिल्यांदाच खासदार झाल्या होत्या, असे पंतप्रधान म्हणाले. महिला खासदारांच्या सहभागाचे कौतुक करताना पंतप्रधान म्हणाले की, पहिल्यांदाच मंत्रिमंडळात सर्वाधिक महिला मंत्री असून मंत्रिमंडळ सुरक्षा समितीत दोन महिला मंत्री सदस्य आहेत. ‘देशाचा आत्मविश्वास सर्वाधिक उंचीवर असून ही सकारात्मक गोष्ट आहे, कारण अशा आत्‍मविश्वासामुळेच विकासाला चालना मिळते’ असे पंतप्रधान म्हणाले. भारत जगातील सहावी मोठी अर्थव्यवस्था असून, पाच ट्रिलियन डॉलर्सची अर्थव्यवस्था होण्याच्या मार्गावर आहे, असे पंतप्रधानांनी सांगितले. ऊर्जा, डिजिटल तंत्रज्ञान, अंतरिक्ष, उत्पादन आदी क्षेत्रातील भारताच्या सफलतेचा उल्लेख करून पंतप्रधान म्हणाले की, जग सध्या जागतिक हवामान बदलाबद्दल बोलत आहे आणि याचे शमन करण्यासाठी भारताने आंतरराष्ट्रीय सौर आघाडी स्थापन करण्यासाठी प्रयत्न केला आहे. पूर्ण बहुमत असलेल्या सरकारची ओळख पटल्याने संपूर्ण जग आपल्याला गांभीर्याने घेत आहे आणि याचे श्रेय 2014 मध्ये नागरिकांनी दिलेल्या जनादेशाला आहे, असे पंतप्रधानांनी सांगितले. भारताच्या परराष्ट्र धोरणाबद्दल बोलतांना पंतप्रधान म्हणाले की, नेपाळमधील भूकंप, मालदीवमधील पाण्याची समस्या किंवा येमेनमधून नागरिकांची सुटका असो या सर्वांमधील मदत कार्यात भारताने मानवतावादी भूमिका बजावली आहे. योगाला आज जागतिक स्तरावर मान्यता मिळाली असून अनेक देश आता बाबासाहेब आंबेडकर आणि गांधी जयंती साजरी करत आहेत, असे पंतप्रधानांनी सांगितले. लोकसभेत झालेल्या कार्याचा लेखाजोखा मांडताना 219 विधेयके मांडण्यात आली, यापैकी 203 विधेयके संमत झाल्याचे पंतप्रधानांनी सांगितले. काळा पैसा आणि भ्रष्टाचाराविरोधातील सरकारच्या भूमिकेचा पुनरूच्चार करतांना पंतप्रधान म्हणाले की, या लोकसभेने नादारी आणि दिवाळखोरी, तसेच फरार आर्थिक गुन्हेगार कायदा यासारखे कडक कायदे संमत केले. याच लोकसभेने वस्तू सेवा कर कायदा संमत केला असून, या प्रक्रियेत सहकार्याची भावना दिसून आली, असे पंतप्रधान म्हणाले. आधार, आर्थिकदृष्ट्या दुर्बलांसाठी 10 टक्के आरक्षण, प्रसुतीसाठी फायदे यांसारख्या सरकारच्या पुढाकाराचाही पंतप्रधानांनी उल्लेख केला. 16 व्या लोकसभेत कालबाह्य झालेले 1400 हून अधिक कायदे रद्द करण्यात आल्याचेही ते म्हणाले. 16 व्या लोकसभेच्या कार्यकाळात सदनाच्या कार्यवाहीतील योगदान आणि पाठिंब्याबद्दल प्रत्येक सदस्यांचे आभार मानत पंतप्रधानांनी आपले भाषण संपवले.
15 व्या भारत-युरोपियन युनियन (आभासी) शिखर परिषदेच्या उद्घाटन प्रसंगी पंतप्रधान नरेंद्र मोदी यांचे भाषण

महोदय, नमस्कार! कोविड-19 मुळे मार्च मध्ये होणारी भारत-युरोपियन युनियन शिखर परिषद आपल्याला स्थगित करावी लागली होती. आज आपण आभासी माध्यमातून भेटू शकलो ही खूपच चांगली बाब आहे. सर्वप्रथम मी कोरोना विषाणूमुळे युरोप मध्ये झालेल्या जीवितहानी बद्दल संवेदना व्यक्त करतो. आपल्या प्रारंभिक टिप्पणीसाठी धन्यवाद. मी देखील तुमच्याप्रमाणे भारत आणि युरोपियन युनियनचे संबंध अधिक विस्तृत आणि दृढ करण्यासाठी वचनबद्ध आहे. यासाठी आपल्याला दीर्घकालीन धोरणात्मक दृष्टीकोन अवलंबला पाहिजे. यासोबतच एक कृती-अभिमुख विषयसूची तयार केली पाहिजे, जिला निर्धारित मुदतीमध्ये लागू केली जाऊ शकेल. भारत आणि युरोपियन युनियन नैसर्गिक भागीदार आहेत. आमची भागीदारी जगामध्ये शांतता आणि स्थिरता प्रस्थापित करण्यासाठी देखील उपयुक्त आहे. आजच्या जागतिक परिस्थितीत हे वास्तव आणखी स्पष्ट झाले आहे. आम्ही दोन्ही देश, लोकशाही, बहुलवाद, सर्वसमावेशकता, आंतरराष्ट्रीय संस्थांचा आदर, बहुपक्षीयता, स्वातंत्र्य, पारदर्शकता यासारखी सार्वत्रिक मूल्ये सामायिक करतो. कोविड-19 नंतर आर्थिक क्षेत्रात जागतिक स्तरावर नवीन समस्या उद्भवल्या आहेत. यासाठी लोकशाही देशांमध्ये अधिकाधिक सहकार्याची आवश्यकता आहे. आज आमच्या नागरिकांचे आरोग्य आणि समृद्धी दोन्ही देखील आव्हानांचा सामना करत आहेत. नियम-आधारित आंतरराष्ट्रीय व्यवस्थेवर विविध प्रकारचे दबाव आहेत. अशा परिस्थितीत, भारत-युरोपियन युनियन भागीदारी, आर्थिक पुनर्रचना आणि मानव-केंद्रित व मानवता-केंद्रित जागतिकीकरणाच्या निर्मितीमध्ये महत्त्वपूर्ण भूमिका बजावू शकते. आम्ही उभय देशांनी सध्याच्या आव्हानांखेरीज हवामान बदलासारख्या दीर्घकालीन आव्हानाला देखील प्राधान्य दिले आहे. भारतात नवीकरणीय ऊर्जेचा वापर वाढविण्याच्या आमच्या प्रयत्नांमध्ये आम्ही युरोपमधून गुंतवणूक आणि तंत्रज्ञानास आमंत्रित करतो. मला आशा आहे की या आभासी शिखर परिषदेच्या माध्यमातून आपले संबंध अधिक दृढ होतील. महोदय, तुमच्याशी संवाद साधायची संधी दिल्याबद्दल मी पुन्हा एकदा आनंद व्यक्त करतो.
“शाश्वत विकासासाठी ऊर्जा”: 4 मार्च रोजी अर्थसंकल्पीय वेबिनार

केंद्रीय अर्थसंकल्प 2022 च्या घोषणांची कार्यक्षम आणि जलद अंमलबजावणी सुलभ करण्यासाठी, केन्द्र सरकार विविध प्रमुख क्षेत्रांमध्ये वेबिनारची मालिका आयोजित करत आहे. या मालिकेचा एक भाग म्हणून, ऊर्जा मंत्रालयांचा समावेश असलेल्या संसाधनांवरील क्षेत्रीय गट; पेट्रोलियम आणि नैसर्गिक वायू; नवीन आणि नवीकरणीय ऊर्जा; कोळसा; खाण; परराष्ट्र व्यवहार; आणि पर्यावरण, वन आणि हवामान बदल आदी सरकारने घेतलेल्या पुढाकाराच्या अनुषंगाने "शाश्वत वाढीसाठी ऊर्जा" या विषयावर 4 मार्च 2022 रोजी सकाळी 10 वाजता एका वेबिनारचे आयोजन केले आहे. अर्थसंकल्प 2022 मध्ये या संदर्भात घोषणा केल्या असून ऊर्जा आणि संसाधन क्षेत्रातील सरकारच्या पुढाकारांवर चर्चा करणे तसेच उपक्रमांच्या प्रभावी अंमलबजावणीसाठी कल्पना आणि सूचना जाणून घेण्यासाठी हे वेबिनार आयोजित केले आहे. कॉप 26 मध्ये माननीय पंतप्रधानांनी सादर केलेल्या पंचामृत रणनीतीच्या अनुषंगाने, 2022 चा अर्थसंकल्प भारताच्या कमी-कार्बन विकास धोरणाचा प्रचार करून आपल्या ऊर्जा प्रवासातील परीवर्तन अधोरेखित करतो. या अर्थसंकल्पात खाली नमूद केल्याप्रमाणे अनेक अल्पकालीन आणि दीर्घकालीन उपाययोजना प्रस्तावित केल्या आहेत: शून्य जीवाश्म-इंधन धोरणासह इलेक्ट्रिक (ईव्ही) वाहने आणि विशेष मोबिलिटी झोनचा प्रचार बॅटरी स्वॅपिंग धोरण आणि इंटर-ऑपरेबिलिटी मानके तयार करणे 'बॅटरी किंवा ऊर्जेला एक सेवा म्हणून' शाश्वत आणि नाविन्यपूर्ण व्यवसाय मॉडेल विकसित करण्यासाठी खाजगी क्षेत्राला प्रोत्साहन देणे औष्णिक वीजनिर्मिती प्रकल्पांमध्ये थर्मल 5-7% बायोमास पेलेटचे सहज्वलन कोळशाचे वायू आणि उद्योगासाठी आवश्यक असलेल्या रसायनांमध्ये रूपांतर करण्यासाठी चार पथदर्शी प्रकल्प उभारणे हरित पायाभूत सुविधांसाठी संसाधने एकत्रित करण्यासाठी सार्वभौम हरित रोखे जारी करणे. पायाभूत सुविधांच्या सुसंगत सूचीमध्ये चार्जिंग पायाभूत सुविधा आणि ग्रिड-स्केल बॅटरी यंत्रणेसह ऊर्जा संचयन प्रणालींचा समावेश. इथेनॉल मिश्रणाला प्रोत्साहन देण्यासाठी अमिश्रित इंधनासाठी अधिक कर. वेबिनारमध्ये विविध विषयांवर सत्रे असतील आणि विविध मंत्रालये आणि राज्य सरकारांचे सरकारी अधिकारी, उद्योग प्रतिनिधी आणि इतर तज्ञ सहभागी होतील. पंतप्रधान श्री नरेंद्र मोदी उद्घाटन सत्राला संबोधित करतील. वेबिनारमध्ये वर उल्लेख केल्याप्रमाणे संकल्पना आधारित सहा समांतर सत्रांचा देखील समावेश असेल. सहयोगी प्रक्रियेचा एक भाग म्हणून, शाश्वत आर्थिक विकास साध्य करण्याच्या उद्देशाने 2022 च्या अर्थसंकल्पातील ऊर्जा आणि संसाधन क्षेत्रातील घोषणांसह महत्त्वाच्या उपक्रमांची अंमलबजावणी करण्यासाठी सहभागी होणारे लक्ष्याधारित चर्चा करतील.
पॅरिस कराराला मंजुरी देण्यास केंद्रीय मंत्रिमंडळाची मान्यता

गांधी जयंतीला 2 ऑक्टोबर 2016 रोजी पॅरिस कराराला (हवामान बदलविषयक) मंजुरी द्यायला आज पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मान्यता देण्यात आली. गेल्या वर्षी 12 डिसेंबर 2015 रोजी 185 राष्ट्रांनी पॅरिस कराराचा स्वीकार केला. भारताने 22 एप्रिल 2016 रोजी न्यूयॉर्क इथे या करारावर स्वाक्षरी केली. आतापर्यंत 191 देशांनी पॅरिस करारावर स्वाक्षरी केली आहे. एकूण जागतिक उत्सर्जनात 55 टक्के वाटा असलेले 55 देश जेव्हा या कराराला मंजुरी देतील, तेव्हा हा करार अंमलात येईल, अशी तरतूद या करारात आहे. आतापर्यंत 61 देशांनी या कराराला मंजुरी दिली असून जागतिक कार्बन उत्सर्जनात त्यांचा वाटा 47.79 टक्के आहे. भारताच्या मंजुरीनंतर हे प्रमाण 51.89 टक्क्यांपर्यंत पोहोचेल. पॅरिस करार अंमलात आणणारा भारत हा महत्त्वाचा देश ठरणार आहे.